لیستى ره‌ش

بریتییه‌ له‌ لیستێكى تایبه‌ت به‌ ناوى كۆمپانیا و به‌ڵێنده‌رانى سه‌رپێچیكار له‌ مه‌رجه‌كانى گرێبه‌ست له‌كاتی جێبه‌جێكردنی پرۆژه‌ یان ڕه‌تكرنه‌وه‌ى واژووكردنی گرێبه‌ستدواى ده‌رچوونى نووسراوى راسپاردن و ئاگاداركردنه‌وه‌ی به‌ڵێنده‌ر پێىیان هه‌ریه‌كێك له‌و حاله‌تانه‌ی هاتوو له‌ خواره‌وه‌.

رێكاره‌كانى خستنه‌ لیستى ڕه‌ش له‌ لایه‌ن وه‌زاره‌تى پلاندانان جێبه‌جێ ده‌كرێت, ئه‌ویش له‌سه‌ر داواكارى وه‌زاره‌ت و لایه‌نانه‌ى نه‌به‌ستراون به‌ وه‌زاره‌ت. دواى ئه‌وه‌ى هه‌موو رێكارێكى لێكۆڵینه‌وه‌ى پێویست ده‌گیرێته‌ به‌ر له‌ لایه‌ن لێژنه‌ى پۆلێنكردنى به‌ڵێنده‌ران و په‌سه‌ندكردنی پێشنیاری لێژنه‌ له‌لایه‌ن به‌ڕێز وه‌زیرى پلاندانان له‌ سه‌ر كۆنووسی ڕاسپاردن.
ماوه‌ى خستنه‌ لیستى ڕه‌ش هه‌ژمار ده‌كرێت له‌ ڕۆژى ده‌رچوونى فه‌رمان له‌ وه‌زاره‌تى پلاندانان.
حاڵه‌ته‌كانى خستنه‌ لیستى ڕه‌ش:
أ‌-كاركردن یان مامه‌ڵه‌كردن له‌گه‌ڵ ئه‌و كۆمپانیاى بیانیانه‌ی كه‌ رێگریان لێكراوه‌ بۆ كاركردن له‌ وڵات (الشركات الأجنبیه‌ المقاطعه‌)
ب‌-سه‌لماندنى به‌رتیلدان به‌ فه‌رمانبه‌رى ده‌وله‌ت یاخود پێكهاتن له‌گه‌ڵیا ( التواطؤ ).
ت‌- سه‌لماندنى هه‌ڵسان به‌ ساخته‌كردن ( ته‌زویركردن )ی به‌ڵگه‌نامه‌كانی ته‌نده‌ری پێشكه‌شكراو (العطءات) یاخود هه‌ر به‌ڵگه‌نامه‌یه‌كى ترى تایبه‌ت به‌ كارى به‌ڵێنده‌رایه‌تى .
ث-سه‌لماندنى پێشكه‌شكردنى زانیارى نادروست تایبه‌ت به‌و كاره‌ى كه‌ پێى سپێردراوه‌ به‌ مه‌به‌ستى زیانگه‌یاندن به‌ به‌رژه‌وه‌ندى گشتى .
ج‌-ئاشكرا بوونى سه‌رپێچیكردن ( مخالفه‌ ) له‌ مه‌رجه‌كانى به‌ڵێنده‌رایه‌تى یان خه‌سله‌ته‌كانی هونه‌ری ( المواصفات الفنیه‌ ) كه‌ گرێبه‌ستى له‌سه‌ر كراوه‌، ئه‌مه‌ش به‌ مه‌به‌ستى زیانگه‌یاندن به‌ به‌رژه‌وه‌ندى گشتى .
ح‌.-ئاشكرا بوونى پابه‌ند نه‌بوون به‌ ئادابى پیشه‌ (الاداب المهنه‌ ) به‌ په‌یڕه‌وكردنی ركابه‌ریی نادروست ( نایاسایی ) .
خ‌-ره‌تكردنه‌وه‌ی واژووكردنى گرێبه‌ست پاش سپاردنی پرۆژه‌ به‌ نووسراو.
د‌-كێشانه‌وه‌ى كار ( سحب عمل ) به‌هۆى ئاشكاربوونى سستى له‌ جێبه‌جێكردنى به‌ڵێنده‌رایه‌تیه‌كه‌ یان خۆدزینه‌وه‌ و پابه‌ند نه‌بوون به‌ ناوه‌ڕۆكى ڕێنماییه‌كانى گرێبه‌سته‌كه‌.
ذ- ئاشكرابوون و سه‌لماندنی گرێبه‌ستكردن له‌گه‌ڵ به‌ڵێنده‌ری لاوه‌كی (المقاول الثانوی) یان سازشكردن ( التنازل ) له‌ به‌ڵێنده‌رایه‌تیه‌كه‌ به‌بێ وه‌رگرتنى ڕه‌زامه‌ندى خاوه‌نكار به‌ نووسراوى فه‌رمیی پێشوه‌خت.

**ماوه‌ى خستنه‌ لیستى ڕه‌ش:-**

ماوه‌ى خستنه‌ لیستى ڕه‌ش له‌ دوو ساڵ زیاتر نابێت, وه‌ ئه‌و ماوه‌یه‌ ده‌ست پێده‌كات له‌ رێكه‌وتی ده‌رچوونى فه‌رمان پێى له‌ وه‌زاره‌تى پلان دانان.

**ده‌ره‌نجامی ( اثار ) خستنه‌ لیستى ڕه‌ش:**
١. مامه‌ڵه‌ نه‌كردن له‌ گه‌ڵ كۆمپانیاكه‌ یان به‌ڵێنده‌ره‌كه‌ له‌و ماوه‌یه‌ى كه‌ له‌ ناو لیستى ڕه‌ش دایه‌.
٢. دابه‌زاندنی پله‌ى پۆلێنى كۆمپانیا یان به‌ڵێنده‌ر یه‌ك پله‌ بۆ ماوه‌ى دوو ساڵ له‌ رێكه‌وتی ده‌رهێنانی ناوه‌كه‌ى له‌ لیستى ڕه‌ش.

**ڕێكاره‌كانى ده‌رهێنانی ناوى كۆمپانیا یان به‌ڵێنده‌ر له‌ لیستى ڕه‌ش:**
١. پێشكه‌شكردنى داواكاریه‌ك بۆ ئه‌و لایه‌نه‌ى كه‌ پێشتر داواى كردبوو ناوى كۆمپانیا یان به‌ڵێنده‌ر بخرێته‌ ناو لیستى ڕه‌ش.
٢. داواكاری كۆمپانیا به‌ نووسراوێكی فه‌رمی له‌ لایه‌نی په‌یوه‌ندیدار ئاراسته‌ی وه‌زاره‌تی پلاندانان ده‌كرێت و تیایدا ئه‌و لایه‌نه‌ پاڵپشتی ده‌كات كه‌ كۆمپانیا ماوه‌ی مانه‌وه‌ی له‌ لیستی ره‌ش ته‌واو بووه‌ و هیچ داواكاریه‌كی له‌سه‌ر نه‌ماوه‌، وه‌ پشتگیرى ده‌كات به‌ ئه‌ستۆپاكی كۆمپانیا یان به‌ڵینده‌ره‌ سه‌باره‌ت به‌ هۆكاره‌كانی په‌یوه‌ندیدار به‌ خستنه‌ لیستى ڕه‌شه‌وه‌.
٣. داواكاریه‌كه‌ و دۆسیه‌ی به‌ڵێنده‌ر یان كۆمپانیای به‌ لیست ره‌شكراو له‌ لایه‌ن لێژنه‌ى پۆلێنكردنی به‌ڵێنده‌ران له‌ وه‌زاره‌تی پلاندانان ووردبینى بۆ ده‌كرێت و ڕاسپارده‌یه‌ك بۆ به‌ڕێز وه‌زیرى پلاندانان به‌رز ده‌كرێته‌وه‌ بۆ په‌سه‌ندكردنی.
٤. دوای په‌سه‌ندكردنی پێشنیار له‌ لایه‌ن به‌ڕێز وه‌زیری وه‌زاره‌تی پلاندانان، فه‌رمانی وه‌زاریی ده‌رده‌كرێت به‌ ده‌رهێنانی ناوی كۆمپانیا یان به‌ڵێنده‌ر له‌ لیستی ره‌ش و دابه‌زاندنی پله‌ی پۆلینه‌كه‌ی یه‌ك پله‌ بۆ ماوه‌ی دوو ساڵ له‌ رۆژی ده‌رچوونی فه‌رمانه‌كه‌.